### Resume

En privat lodsejer har anmodet om at få udarbejdet en ny lokalplan for et område på hjørnet af [adresse] og Parkvej i Give. Lokalplanområdet er på 2.854 m2, og har tidligere været brugt til parkeringsplads i forbindelse med [adresse]. Eftersom sygehuset er nedlagt, er der ikke brug for parkeringspladsen mere. Bygherre ønsker at opføre ca. 12 nye etageboliger, som to punkthuse i to etager. Hvert punkthus består af et indgangsparti/trappetårn, som er omdrejningspunkt for tre bygningskroppe med boliger. Bebyggelsen ønskes opført i tegl, træ og metalplader som alu-plader eller pandeplader med stående false, i rød/brune nuancer. Vejadgang til boligerne skal ske fra [adresse]. Bebyggelsesprocenten er ca. 40.

### Sagsfremstilling

![](data:image/png;base64...)

Figur 1 Lokalplanens område.

![](data:image/png;base64...)

Figur 2 Visualisering af forslag til projekt. Facade mod det gamle sygehus.

Planens historik:

Teknisk Udvalg besluttede på mødet den 6. september 2022, pkt. nr. 198, at igangsætte udarbejdelse af lokalplan nr. 1379 og tillæg nr. 26.

Lokalplanens indhold:

En privat lodsejer har anmodet om at få udarbejdet en ny lokalplan for et område på hjørnet af [adresse] og Parkvej i Give. Lokalplanområdet har tidligere været brugt til parkeringsplads i forbindelse med [adresse]. Eftersom sygehuset er nedlagt, er der ikke brug for parkeringspladsen mere. Lokalplanområdet er på 2.854 m² og omfatter [adresse] 1 og 3, som ligger i den østligste del af Give. Lokalplanområdet afgrænses mod nord af [adresse] og øst af [adresse]. Øst for [adresse] ligger det gamle [adresse] i røde tegl, som er ved at blive omdannet til boliger. Vest for lokalplanområdet ligger en andelsboligforening, også i røde tegl. Syd for lokalplanområdet ligger et ældre parcelhusområde. Lokalplanområdet er i dag asfalteret og har været anvendt til parkeringsplads i forbindelse med det gamle [adresse]. Der er to indkørsler til parkeringspladsen fra [adresse]. Mod vest afgrænses lokalplanområdet af et plantebælte.

Der er mangel på lejeboliger og etageboliger i Give. Det er lokalplanens formål at give mulighed for at opføre ca. 12 etageboliger udført som to punkthuse i to etager med høj tagrejsning. Bebyggelsen tilpasses den eksisterende skala og typologi i området og må derfor opføres i maksimalt 10,5 meters højde.

Lokalplanen skal sikre, at området og bebyggelsen udformes efter nutidige arkitektoniske principper af høj kvalitet. Principperne for hvert af de to punkthuse er, at flere mindre bygningskroppe forbindes via et indgangsparti/trappetårn i midten. Bygningskroppene kan enten bestå af tegl i sin fulde helhed, eller de kan inddeles i en top og bund. Således at stueetagen består af ét materiale og 1. salen samt tagfladen består af et andet materiale. Boligbebyggelsen kan opføres med facader og tage i teglsten, skærmtegl, bygningskeramik, træ eller metalplader i rød/brune nuancer.

Vejadgang til boligområdet skal ske fra [adresse].

Kommuneplan:

I forbindelse med udarbejdelsen af lokalplan nr. 1351 ændres rammen fra offentligt formål til boligområde for lav boligbebyggelse. Det vil derfor kræve et kommuneplantillæg at ændre anvendelsen til etageboligbebyggelse. Kommuneplantillægget har været i fordebat og der kom ingen bemærkninger.

Miljøvurdering:

Forslag til lokalplan nr. 1379 og tillæg nr. 26 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg, der har været i fordebat. Høringsperioden for lokalplanen og tillægget er otte uger jævnfør planloven, da tillægget har været i fordebat og dermed har særlig interesse for offentligheden.

Overtagelsespligt/Frafaldserklæring:

Lokalplanområdet er privatejet og i byzone, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2

Det nye boligområde lægger sig ind i et eksisterende boligområde i Give med kort afstand til hverdagsfaciliteter og gode offentlige transportmuligheder. Lokalplanen giver mulighed for fortætning af den eksisterende by, og øger dermed ikke arealforbruget. Derudover stilles krav om at bygningerne opføres som etageboliger i to etager, hvilket bidrager til yderligere fortætning.

Ved at fjerne den eksisterende asfaltbelægning og anlægge fællesarealerne med enggræsser, vilde blomster og urter samt hjemmehørende træer og buske, fremmes biodiversiteten. Krav om grønne tage på skure og lignende kan også bidrag til at øge biodiversiteten, ligesom regnvand bedre kan forsinkes og nedsives i området.

Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for Byrådet, at forslag til lokalplan nr. 1379 og tillæg nr. 26 til Kommuneplan 2021-2033 vedtages og offentliggøres i otte uger. |

### Beslutning

Anbefalet.

Tim Carlsen var fraværende.